李流谦
邺守以石刻屈平昭君像见惠因思大夫之忠贯白
璇题朝曦丽，椒殿春风香。
带日羡寒鸦，洒盐引痴羊。
那知韶葩妍，有此秋节刚。
千金非我爱，所重在行藏。
奋然斩画史，低头笑君王。
呈身由谄壬，百态恐不当。
照影见冠佩，岂不羞帷房。
自从到北庭，岂阅紫塞霜。
年年鸿雁归，不寄一字将。
却悲降将军，高台望故乡。
至今青冢上，沙草不肯黄。
吾观娇色儿，睥睨此滥觞。
孽阉擅国辟，天地为低昂。
眼前杀师傅，但有涕淋浪。
区区一女子，去留系毫芒。
我行桃李村，吭髻余旧妆。
负薪行汲泉，不愿同康庄。
为计盍不尔，乃以美自戕。
初心岂其然，薄命遭彼狂。
离骚照白日，至今祖文章。
婉娈古称士，后先出寒乡。
遗刻共想像，再歌重慨慷。